b"\n_START_ARTICLE_\nManuel Almunia\n_START_SECTION_\nKarriere i Spanien\n_START_PARAGRAPH_\nAlmunia startede sin seniorkarriere i 1997 i den spansk La Liga-klub CA Osasuna, som han dog ikke n\xc3\xa5ede at repr\xc3\xa6sentere p\xc3\xa5 f\xc3\xb8rsteholdet. Efter ophold i lavere rangerende klubber blev han i 2001 tilknyttet Celta Vigo, hvor han dog heller ikke form\xc3\xa5ede at sl\xc3\xa5 igennem. Almunia blev atter udlejet til klubber i de lavere ligaer, hvor han tilbragte hele tre s\xc3\xa6sonen, inden han den 14. juli 2004 skrev kontrakt med Arsenal F.C. i den engelske Premier League.\n_START_SECTION_\nKarriere i England (Arsenal F.C. m.fl.)\n_START_PARAGRAPH_\nAlmunia blev i f\xc3\xb8rste omgang hentet til London-klubben som reserve for f\xc3\xb8rstevalget Jens Lehmann, og m\xc3\xa5tte finde sig i denne rolle i sine f\xc3\xb8rste s\xc3\xa6soner hos klubben. Han fik sin debut den 27. oktober 2004 i en Liga Cup-kamp mod Manchester City. Den 4. december samme \xc3\xa5r spillede han sin f\xc3\xb8rste Premier League-kamp, i et opg\xc3\xb8r mod Birmingham City. Han opn\xc3\xa5ede, dog som b\xc3\xa6nkevarmer, en vis triumf, da Arsenal vandt FA Cuppen i 2005 med finalesejr over Manchester United._NEWLINE_Mens Almunia de kommende to s\xc3\xa6soner fortsatte som reserve for Lehmann fik han pludselig en hovedrolle i Champions League. Arsenal havde spillet sig frem til finalen mod spanske FC Barcelona, da Lehmann efter f\xc3\xa5 minutter modtog et r\xc3\xb8dt kort efter at have v\xc3\xa6ltet spaniernes angriber Samuel Eto'o. Almunia blev indskiftet og spillede resten af kampen, men kunne ikke forhindre en 2-1 sejr til Barcelona._NEWLINE_Efter at Jens Lehmann i begyndelsen af 2007-08 s\xc3\xa6sonen var impliceret i flere m\xc3\xa5l til modstanderne, fik Almunia chancen som f\xc3\xb8rstevalg for holdet, en mulighed han ikke forpassede. Resten af s\xc3\xa6sonen var han klubbens f\xc3\xb8rstemand i m\xc3\xa5let, og han opn\xc3\xa5ede stor popularitet blandt fansene da han i et opg\xc3\xb8r mod \xc3\xa6rkerivalerne Tottenham Hotspurs sent i kampen reddede et straffespark fra Robbie Keane. Stillingen var p\xc3\xa5 dette tidspunkt 1-1, men Almunias redning banede vejen for et sejrsm\xc3\xa5l af danske Nicklas Bendtner._NEWLINE_I s\xc3\xa6sonen 2010-2011 r\xc3\xb8g Almunia ned i m\xc3\xa5lmandshierakiet hos Arsenal, efter de to polske m\xc3\xa5lm\xc3\xa6nd \xc5\x81ukasz Fabia\xc5\x84ski og Wojciech Szcz\xc4\x99sny. Da de begge i l\xc3\xb8bet a s\xc3\xa6sonen blev skadede, vendte Almunia kortvarigt tilbage til m\xc3\xa5let hos Arsenal, blot for at blive skadet og erstattet af Jens Lehmann der kom tilbage til Arsenal p\xc3\xa5 en kortvarig kontrakt._NEWLINE_Inden s\xc3\xa6sonen 2011-2012 startede, skiftede Manuel Almunia til Championship-klubben Watford F.C."